Nordjyllands Politi efterlyser torsdag både vidner og de implicerede i et groft overfald i Aalborg natten til torsdag. Klokken 3.06 blev en mand overfaldet i Jomfru Ane Gade, og det er ifølge vagtchef Åge Pedersen gået voldsomt for sig. - Han bliver tildelt fem til seks spark i hovedet, siger Åge Pedersen. Efter overfaldet jagtede Nordjyllands Politi overfaldsmanden, men uden held. Samtidig forsvandt ofret dog også, så politiet vil nu gerne i kontakt med ofret såvel som vidner, der kan lede politiet på sporet af gerningsmanden. - Vi synes, det er en rigtigt grov sag. Det er så grovt, at der bør være nogen, der træder frem, siger vagtchef Åge Pedersen. Har du informationer i sagen, kan du kontakte Nordjyllands Politi på telefonnummer 114.

Opsummering:
I nat blev en mand udsat for et groft overfald i Aalborg. Nu søger Nordjyllands Politi både efter overfaldsmand og forurettede.